**PREDLOG**

Na osnovu člana 38 Zakona o lokalnoj samoupravi („Službeni list Crne Gore“, br. 002/18, 034/19, 038/20 ), člana 35 Statuta Opštine Tivat („Službeni list Crne Gore - opštinski propisi“, br. 024/18 i 009/20), a u skladu sa članom 19 Zakona o sportu („Službeni list Crne Gore“, br. 044/18 ), Skupština opštine Tivat, na sjednici održanoj \_\_\_\_\_\_\_\_\_\_\_\_ godine, donijela je

**O D L U K U**

**o osnivanju Savjeta za sport**

**Član 1**

Ovom odlukom osniva se Savjet za sport (u daljem tekstu: Savjet) u Opštini Tivat ( u daljem tekstu: Opština), uređuju broj, sastav i način izbora i rada Savjeta, kao i druga pitanja od značaja za njegov rad.

**Član 2**

Savjet je stručno savjetodavno tijelo koje :

* prati i analizira stanje u sportu;
* pokreće inicijative, predlaže i preduzima aktivnosti u cilju stvaranja uslova za razvoj i unapređenje sporta i razvijanja odnosa saradnje između Opštine i sportskih organizacija;
* daje mišljenja i predloge u postupku pripreme lokalne strategije i opštinskog programa za sport i prati njihovu realizaciju;
* razmatra opšte akte iz oblasti sporta;
* učestvuje u vrednovanju programa rada sportskih organizacija u postupku raspodjele sredstava za sufinansiranje sporta iz budžeta Opštine, na način utvrđen posebnim aktom Opštine;
* učestvuje u kontroli namjenskog korišćenja sredstava dodijeljenih sportskim organizacijama iz budžeta Opštine, na način utvrđen posebnim aktom Opštine;
* vrši i druge poslove iz oblasti sportske djelatnosti, u skladu sa zakonom i drugim aktima.

**Član 3**

Savjet čine predsjednik i četiri člana, iz reda istaknutih sportski radnika i sportista, sa prijavljenim prebivalištem na teritoriji opštine Tivat.

**Član 4**

Predsjednika i članove Savjeta imenuje i razrješava predsjednik opštine.

Mandat Savjeta traje četiri godine.

Izbor članova Savjeta vrši se na osnovu javnog poziva, koji raspisuje predsjednik opštine i traje 14 dana, a objavljuje se na oglasnoj tabli Opštine, na web stranici Opštine i na lokalnom javnom emiteru.

**Član 5**

U Savjet se bira po jedan član iz slijedećih kategorija:

1. takmičarski kolektivni sport;
2. takmičarski individualni sport;
3. rekreativni/amaterski sport;
4. sport za djecu i mlade;
5. ženski sport.

U slučaju da iz određene kategorije iz stava 1 ovog člana nema predloženih kandidata, bira se predstavnik iz neke druge od navedenih kategorija.

**Član 6**

Pravo predlaganja kandidata za Savjet imaju sportske organizacije sa sjedištem u Tivtu, koje su upisane u registar koji vodi nadležno ministarstvo.

Predlagač je dužan da dostavi:

- predlog kandidata;

- biografiju kandidata;

- uvjerenje o prebivalištu kandidata;

- pisanu saglasnost kandidata o prihvatanju kandidature i

- Rješenje o upisu u Registar, kao dokaz o ispunjenosti uslova iz stava 1 ovog člana.

**Član 7**

Savjet radi u sjednicama.

Odluke i druge akte iz svoje nadležnosti Savjet donosi većinom glasova ukupnog broja članova.

Način rada i druga pitanja od značaja za rad Savjeta bliže se uređuju poslovnikom o radu, koji donosi Savjet.

**Član 8**

Predsjedniku i članovima Savjeta prestaje funkcija:

- istekom mandata;

- podnošenjem ostavke;

- razrješenjem.

**Član 9**

Stručne i administrativne poslove za potrebe Savjeta vrši organ lokalne uprave nadležan za sport.

**Član 10**

Ova odluka stupa na snagu osmog dana od dana objavljivanja u „ Službenom listu Crne Gore – opštinski propisi“.

Broj:

Tivat,

**Skupština opštine Tivat**

**Predsjednik**

**dr Andrija Petković**

**O b r a z l o ž e n j e**

**Pravni osnov**

Pravni osnov za donošenje Odluke o osnivanju Savjeta za sport sadržan je u članu 38 Zakona o lokalnoj samoupravi (“Službeni list Crne Gore”, br. 002/18, 034/19 i 038/20) i članu 35 Statuta Opštine Tivat (“Službeni list Crne Gore – opštinski propisi”, br. 024/18 i 009/20), koji propisuju da Skupština donosi propise i druge opšte akte.

Takođe, odluka se donosi u skladu sa članom 19 Zakona o sportu („Službeni list Crne Gore“, br. 044/18), kojim je propisano da se radi razmatranja pitanja iz svoje nadležnosti u oblasti sporta u opštini može obrazovati savjet za sport, kao stručno savjetodavno tijelo.

U istom članu utvrđeno je da se aktom o obrazovanju savjeta uređuje broj, sastav, način izbora i rada savjeta, kao i druga pitanja od značaja za njegov rad.

**Razlozi za donošenje Odluke**

Radi obavljanja stručnih i savjetodavnih poslova iz oblasti sporta, predsjednik opštine je donio odluku da obrazuje Savjet za sport. Zadatak Savjeta je da, u cilju ostvarivanja javnog interesa iz ove oblasti, prati i analizira stanje u sportu u našoj opštini, kao i da daje mišljenja i učestvuje u izradi lokalnih strategija vezanih za sportsku djelatnost, pokreće inicijative i aktivnosti u cilju unapređenja uslova za razvoj sporta. Uloga Savjeta je i da predstavlja sponu između Opštine i sportskih organizacija.

Savjet za sport učestvovaće u procjeni i vrijednovanju programa rada sportskih organizacija i razmatrati njihove finansijske izvještaje kako bi se utvrdilo da li su sredstva dobijena po konkursu za sufinansiranje programa rada sportskih organizacija utrošena namjenski i u skladu sa programom. Način učešća članova Savjeta u tim poslovima definisaće se posebnim aktom Opštine, kojim će se regulisati pitanja sufinansiranja sporta. Na taj način će se obezbijediti principi transparentnosti i nepristrasnosti, koji će unaprijediti proces raspodjele sredstava sportskim organizacijama iz budžeta Opštine Tivat.

Za sprovođenje ove Odluke nije potrebno obezbjediti finansijska sredstva u budžetu Opštine.

OBRAĐIVAČ PREDLAGAČ

**Sekretarijat za društvene djelatnosti PREDSJEDNIK**

 **Željko Komnenović**